41 in taxi-ongelukke beseerMinstens is 17 mense Woensdagoggend in ’n botsing tussen ’n taxi en ’n bakkie op die R554 in Eikenhof, suid van Johannesburg, beseer. (Foto: ER24) Minstens 41 mense is vandeesweek in twee afsonderlike taxi-ongelukke in Johannesburg en in Marburg in KwaZulu-Natal beseer. Volgens Russel Meiring, woordvoerder van ER24, is 17 mense Woensdagoggend in ’n botsing tussen ’n taxi en ’n bakkie op die R554 in Eikenhof, suid van die Goudstad, beseer. Dié ongeluk het ook tot hewige verkeersontwrigting gelei. Meiring sê die bakkie en taxi het reeds in die middel van die pad gelê toe nooddienswerkers ongeveer 07:50 op die toneel aangekom het. “Verkeer het ook reeds weens padwerke opgehoop toe die ongeluk plaasgevind het.” Meiring sê paramedici het by nadere ondersoek gesien dat twee mense in die bakkie en twee in die taxi vasgevang was. “Nog 13 het naby die twee voertuie gelê. Paramedici het die pasiënte ondersoek en gevind dat dié in die voertuie in ’n kritieke toestand was terwyl die res ligte tot ernstige beserings opgedoen het.” Spesiale toerusting is gebruik om die vier beseerdes uit die bakkie en die taxi te bevry waarna hulle van gevorderde lewensondersteuning voorsien is. Hulle is kort daarna per helikopter na nabygeleë hospitale vervoer. Nóg 24 mense is Maandag beseer toe twee taxi’s op die P200 in Marburg aan die Suidkus in ŉ ongeluk betrokke was. (Foto: Netcare911) Die 13 ander mense is met ambulanse vervoer. “Die omstandighede rondom die voorval is nie bekend nie, maar plaaslike owerhede was op die toneel om ondersoek in te stel.” Nóg 24 mense is Maandag beseer toe twee taxi’s op die P200 in Marburg aan die Suidkus in ŉ ongeluk betrokke was. Volgens Shawn Herbst, woordvoerder van Netcare 911, het die insittendes ligte tot ernstige beserings opgedoen. “Al die pasiënte is op die toneel behandel en gestabiliseer voordat hulle met verskeie ambulanse na hospitale vervoer is.”